Petrák, Ľubomír, poslanec NR SR (2011-03-23):
Ďakujem pekne za slovo, pán predsedajúci. Vážené kolegyne, kolegovia, dovoľte, aby som v krátkosti predložil návrh zákona, ktorým sa dopĺňa zákon o dani z príjmov v znení neskorších predpisov. Zákon č. 548/2010, ktorý sme schválili niekedy na jeseň minulého roku, ktorým sa dopĺňal zákon o dani z príjmov, zrušil oslobodenia príjmov plynúcich z prenájmu majetku obcí a vyšších územných celkov, ako aj ich rozpočtových organizácií. Uvedená zmena má negatívny dopad na výšku nájomného z prenájmu priestorov určených na sociálne bývanie, ktorého poskytovateľmi sú predovšetkým obce, mestá a vyššie územné celky. Cieľom predkladaného návrhu zákona je zmierniť negatívny dopad zákona na sociálne najslabšie vrstvy obyvateľstva, ktorým sa do ceny nájomného premietla v mnohých prípadoch aj daň z príjmu za príjmy z prenájmov v priestoroch, v ktorých bývajú. Predkladaný návrh zákona bude mať aj pozitívne vplyvy na rozpočty obcí, miest a vyšších územných celkov, a to v prípadoch, ak tieto nepremietli daň z príjmu do nájomného, teda nechali si ich na svojich pleciach a hradia ich z rozpočtu. Považujem tento návrh zákona nie za politický návrh zákona, ale za vecný návrh zákona, aby sme odľahčili sociálne najslabším vrstvám obyvateľov a týka sa o oslobodenie príjmov z prenájmu priestorov určených na sociálne bývanie. V dôvodovej správe uvádzame, že ide predovšetkým o mestá a obce a vyššie územné celky, ale tak, ako sme naformulovali znenie tohto zákona, bude sa dotýkať aj neziskových organizácií a ďalších organizácií, ktoré poskytujú sociálne bývanie. Pre tých, ktorí ste v tejto chvíli v sále, dovoľte, aby som si dovolil zadefinovať ako je definované sociálne bývanie. Sociálne bývanie je bývanie obstarané s použitím verejných prostriedkov určené na dôstojné bývanie tých osôb, ktoré si nemôžu obstarať bývanie vlastným pričinením a spĺňajú podmienky zákona. Po druhé, bývanie, resp. ubytovanie financované s použitím verejných prostriedkov a poskytované v rámci sociálnej starostlivosti, teda podľa zákona č. 448/2008 Z. z. o sociálnych službách. Sociálne bývanie nie je žiaden nadštandard, sú to väčšinou byty, ktoré neprevyšujú 80 metrov štvorcových alebo 60 metrov štvorcových úžitkovej plochy, to znamená, byty nie veľké a majú právo na ne osoby, ktoré žijú v domácnosti s príjmom vo výške maximálne trojnásobku životného minima, čo v súčasnosti predstavuje zhruba 556 eur. Ak si dnes povieme, že priemerná mzda na Slovensku je zhruba 769 eur, teda za rok 2010, medián je asi niekde okolo 630 eur, tak môžeme povedať, že z hľadiska príjmu, pokiaľ je jediným prijímateľom z práce jedna osoba, živiteľ rodiny, tak sa môže dotýkať až 40 % obyvateľov Slovenska, čo nie je zanedbateľná čiastka. Chcem ctených kolegov upozorniť aj na to, že vláda prijala koncepciu rozvoja bývania do roku 2015 a v zmysle tejto koncepcie je cieľom štátnej politiky postupné zvyšovanie celkovej úrovne bývania tak, aby bolo bývanie pre obyvateľstvo dostupné, a aby si každá domácnosť mohla zabezpečiť primerané bývanie. Dôstojné bývanie je základnou životnou potrebou, ale zároveň nákladnou záležitosťou, ktorá často presahuje možnosti obyvateľov. Preto je potrebné vytvárať podmienky, najmä pre bývanie príjmovo sociálne slabších vrstiev obyvateľstva. Toľko sa hovorí v koncepcii. Ja to chcem podoprieť len čiastkami, ktoré sú dnes bežné v bytoch, vrátane energií a nájomného za bývanie, ktoré sa pohybujú až vo výške 200 až 250 eur. Chcem to dať do súvisu napríklad so skupinami obyvateľov, pre ktoré je tento zákon určený, to znamená, mladé rodiny, dôchodcovia, kde výška priemerného dôchodku sa pohybuje možno na úrovni 300 eur, tak, ak povieme, že 300 eur má dať dôchodca, 200 až 250 eur na bývanie, je úplne jasné, že z 50 alebo 100 eur je len veľmi, veľmi ťažko predstaviteľné dôstojné prežitie týchto ľudí, ktorí mnohokrát celý život poctivo pracovali a majú problémy so svojim prežitím v starobe. Dámy a páni, mohol by som o týchto veciach hovoriť viacej, vzhľadom na neskorú hodinu si vás dovolím v úvodnom slove už podporiť, teda požiadať len o podporu tohto návrhu zákona. Ďakujem.